
Z A K O N
O IZMENAMA I DOPUNAMA ZAKONA O POREZU NA DODATU VREDNOST
Član 1. 

U Zakonu o porezu na dodatu vrednost („Službeni glasnik RS”, br. 84/04, 86/04-ispravka, 61/05, 61/07, 93/12, 108/13, 68/14-dr. zakon, 142/14, 83/15, 108/16, 113/17, 30/18, 72/19, 153/20, 138/22, 94/24 i 109/25), u članu 25. stav 2. tačka 6) menja se i glasi: 

„6) poštanskih usluga i s tim uslugama povezanih isporuka dobara od strane javnog poštanskog operatora;ˮ.

Član 2.

U članu 33. stav 4. reči: „dve godineˮ zamenjuju se rečima: „u tekućoj i narednoj kalendarskoj godiniˮ.

Član 3.

U članu 34. stav 8. reči: „dve godineˮ zamenjuju se rečima: „u tekućoj i narednoj kalendarskoj godiniˮ.

Član 4.

U članu 38. dodaje se novi stav 2, koji glasi:

„U slučaju iz stava 1. ovog člana, obaveza plaćanja PDV traje najmanje u tekućoj i narednoj kalendarskoj godini.ˮ.

Dosadašnji stav 2. postaje stav 3.

U dosadašnjem stavu 3, koji postaje stav 4, reči: „stava 2.ˮ zamenjuju se rečima: „stava 3.ˮ.

Dosadašnji st. 4, 5. i 6. postaju st. 5, 6. i 7.

Dodaje se stav 8, koji glasi:

„Poreski organ vodi evidenciju o svim obveznicima PDV kojima su izdate potvrde o izvršenom evidentiranju za PDV.ˮ.

Član 5.

Član 38a menja se i glasi:

„Član 38a
Na zahtev obveznika koji u prethodnih 12 meseci nije ostvario ukupan promet veći od 8.000.000 dinara, uključujući i obveznika iz člana 33. stav 5. i člana 34. stav 8. ovog zakona, za prestanak obaveze plaćanja PDV, poreski organ sprovodi postupak i ako su ispunjeni uslovi za brisanje iz evidencije za PDV izdaje potvrdu o brisanju iz te evidencije.
Obveznik PDV iz stava 1. ovog člana samostalno opredeljuje datum prestanka obavljanja PDV aktivnosti počev od prvog dana perioda u kojem su ispunjeni uslovi iz stava 1. ovog člana.
Zahtev za brisanje iz evidencije za PDV iz stava 1. ovog člana podnosi se u roku od pet dana od dana prestanka obavljanja PDV aktivnosti i obavezno sadrži podatak o datumu prestanka obavljanja PDV aktivnosti.
U slučaju kada obveznik PDV prestaje da postoji usled statusne promene u skladu sa zakonom kojim se uređuju privredna društva, pravni sledbenik tog obveznika PDV dostavlja obaveštenje poreskom organu o sprovedenoj statusnoj promeni u roku od pet dana od dana sprovođenja statusne promene.
Obaveštenje iz stava 4. ovog člana sadrži podatak o datumu sprovođenja statusne promene.
Za obveznika PDV iz stava 4. ovog člana, poreski organ po službenoj dužnosti sprovodi postupak i izdaje potvrdu o brisanju iz evidencije za PDV.

Na zahtev za brisanje iz evidencije za PDV obveznika PDV koji prestaje da obavlja delatnost, poreski organ sprovodi postupak i izdaje potvrdu o brisanju iz te evidencije. 

Zahtev za brisanje iz evidencije za PDV iz stava 7. ovog člana podnosi se u roku od pet dana od dana prestanka obavljanja PDV aktivnosti i obavezno sadrži podatak o datumu prestanka obavljanja PDV aktivnosti.
Organ nadležan za vođenje registra ne može izvršiti brisanje obveznika iz registra privrednih subjekata, odnosno drugog registra u skladu sa zakonom bez potvrde o brisanju iz evidencije za PDV.
Poreski organ vodi evidenciju o svim obveznicima PDV kojima su izdate, odnosno za koje su izdate potvrde o brisanju iz evidencije za PDV.ˮ.

Član 6.

U članu 41. posle reči: „obveznika za PDVˮ dodaju se zapeta i reči: „uključujući i obrasce potvrda o izvršenom evidentiranju i brisanju iz evidencije za PDVˮ.

Član 7.

U članu 48. dodaju se novi st. 6. i 7, koji glase:

„Ako je obvezniku PDV iz stava 5. ovog člana odobrena promena poreskog perioda, odobreni poreski period traje do isteka naredne kalendarske godine u odnosu na godinu u kojoj je obveznik PDV podneo zahtev poreskom organu za prestanak odobrenog poreskog perioda.

Zahtev iz stava 6. ovog člana podnosi se počev od 20. decembra zaključno sa 31. decembrom tekuće godine.ˮ.

Dosadašnji st. 6. i 7. postaju st 8. i 9.

Dosadašnji stav 8, koji postaje stav 10, menja se i glasi:

„Ministar bliže uređuje način i postupak promene poreskog perioda iz stava 5. ovog člana i prestanka odobrenog poreskog perioda iz st. 6. i 7. ovog člana.ˮ.

Član 8.

U članu 50. stav 4. menja se i glasi:

„Izuzetno od stava 1. ovog člana, obveznik PDV koji se briše iz evidencije za PDV, odnosno pravni sledbenik obveznika PDV koji prestaje da postoji usled statusne promene u skladu sa zakonom kojim se uređuju privredna društva podnosi poresku prijavu poreskom organu u roku od 15 dana od dana prestanka obavljanja PDV aktivnosti.ˮ.

U stavu 5. reči: „u kojem je podnet zahtev za brisanjeˮ brišu se.

St. 6, 7. i 8. menjaju se i glase:

„Ako obveznik PDV ne podnese poresku prijavu u roku iz stava 1. ovog člana, poreski organ podnosi poresku prijavu po službenoj dužnosti na osnovu preliminarne poreske prijave u skladu sa ovim zakonom.
Poreska prijava po službenoj dužnosti iz stava 6. ovog člana sadrži isključivo podatke o obračunatom PDV.
Ako se lice koje nije obveznik PDV, odnosno obveznik PDV evidentira za obavezu plaćanja PDV u poreskom periodu u kojem ima obavezu po osnovu PDV u svojstvu poreskog dužnika koji nije evidentiran za obavezu plaćanja PDV u skladu sa ovim zakonom, za taj poreski period podnosi dve poreske prijave, i to:

1)
poresku prijavu u svojstvu poreskog dužnika koji nije evidentiran za obavezu plaćanja PDV u skladu sa ovim zakonom, za period od prvog dana poreskog perioda zaključno sa danom koji prethodi danu početka obavljanja PDV aktivnosti;

2)
poresku prijavu u svojstvu obveznika PDV evidentiranog za obavezu plaćanja PDV u skladu sa ovim zakonom, za period od dana početka obavljanja PDV aktivnosti do isteka poreskog perioda.ˮ.

Dodaju se st. 9, 10. i 11, koji glase:

„Obveznik PDV iz člana 38. stav 1. ovog zakona, koji se nije evidentirao za obavezu plaćanja PDV u propisanom roku, ima pravo da u prvoj poreskoj prijavi, koju podnosi posle evidentiranja za obavezu plaćanja PDV, izvrši korekciju PDV za prethodne poreske periode.

Smatra se da je obveznik PDV korekcijom PDV iz stava 9. ovog člana otklonio grešku koja se odnosi na poresku obavezu.

Na radnju iz stava 9. ovog člana shodno se primenjuju odredbe zakona kojim se uređuju poreski postupak i poreska administracija koje se odnose na postojanje krivičnog dela ili prekršaja u slučaju podnošenja izmenjene poreske prijave.ˮ.
Član 9.

Član 51. menja se i glasi:

„Član 51.

Obveznik PDV dužan je da za svaki poreski period plati PDV koji je jednak pozitivnoj razlici između ukupnog iznosa obračunatog PDV i iznosa prethodnog poreza, u roku za podnošenje poreske prijave.
Poreski dužnik koji nije obveznik PDV dužan je da plati PDV u roku za podnošenje poreske prijave.ˮ.

Član 10.

U članu 51a stav 2. u uvodnoj rečenici reči: „uz poresku prijavuˮ brišu se, a reči: „dostavi poreskom organu u elektronskom obliku obaveštenjeˮ zamenjuju se rečima: „obavesti poreski organˮ.

Stav 3. menja se i glasi:
„Ministar bliže uređuje način obaveštavanja poreskog organa i oblik i sadržinu obaveštenja iz stava 2. ovog člana.ˮ.

Član 11.

U članu 52. stav 1. reči: „poreske obavezeˮ zamenjuju se rečima: „obračunatog PDVˮ.

Član 12.


Izuzetno od člana 50. stav 1. Zakona o porezu na dodatu vrednost („Službeni glasnik RS”, br. 84/04, 86/04-ispravka, 61/05, 61/07, 93/12, 108/13, 68/14-dr. zakon, 142/14, 83/15, 108/16, 113/17, 30/18, 72/19, 153/20, 138/22, 94/24 i 109/25), obveznik PDV koji se briše iz evidencije za PDV, odnosno pravni sledbenik obveznika PDV koji prestaje da postoji usled statusne promene u skladu sa zakonom kojim se uređuju privredna društva podnosi poresku prijavu poreskom organu u periodu počev od 1. zaključno sa 15. februarom 2027. godine kada obveznik PDV prestane da obavlja PDV aktivnost u januaru 2027. godine.

Član 13.

Ako je za promet dobara i usluga, koji se vrši od dana početka primene ovog zakona, naplaćena, odnosno plaćena naknada ili deo naknade pre dana početka primene ovog zakona, na taj promet primenjuje se Zakon o porezu na dodatu vrednost („Službeni glasnik RS”, br. 84/04, 86/04-ispravka, 61/05, 61/07, 93/12, 108/13, 68/14-dr. zakon, 142/14, 83/15, 108/16, 113/17, 30/18, 72/19, 153/20, 138/22, 94/24 i 109/25).
Član 14.

Postupci po zahtevima za brisanje iz evidencije za PDV započeti zaključno sa 31. decembrom 2026. godine okončaće se u skladu sa Zakonom o porezu na dodatu vrednost („Službeni glasnik RS”, br. 84/04, 86/04-ispravka, 61/05, 61/07, 93/12, 108/13, 68/14-dr. zakon, 142/14, 83/15, 108/16, 113/17, 30/18, 72/19, 153/20, 138/22, 94/24 i 109/25).
Član 15.

Ako se počev od dana početka primene ovog zakona podnosi poreska prijava koja nije podneta u propisanom roku, odnosno izmenjena poreska prijava za poreski period, zaključno sa poreskim periodom oktobar – decembar 2026. godine, odnosno decembar 2026. godine, uz tu poresku prijavu ne podnosi se pregled obračuna PDV propisan Zakonom o porezu na dodatu vrednost („Službeni glasnik RS”, br. 84/04, 86/04-ispravka, 61/05, 61/07, 93/12, 108/13, 68/14-dr. zakon, 142/14, 83/15, 108/16, 113/17, 30/18, 72/19, 153/20, 138/22, 94/24 i 109/25).
Član 16.
Odredbe ovog zakona koje sadrže ovlašćenja za donošenje podzakonskih akata primenjivaće se od dana stupanja na snagu ovog zakona.
Podzakonski akti iz stava 1. ovog člana doneće se zaključno sa 15. decembrom 2026. godine. 

Član 17.
Ovaj zakon stupa na snagu osmog dana od dana objavljivanja u „Službenom glasniku Republike Srbije”, a primenjivaće se od 1. januara 2027. godine, osim člana 1. ovog zakona koji će se primenjivati od dana stupanja na snagu ovog zakona, člana 7. ovog zakona koji će se primenjivati od 15. decembra 2026. godine i člana 8. st. 3. i 4. ovog zakona koji će se primenjivati počev za poreski period januar 2027. godine, odnosno januar – mart 2027. godine.

